Alates reede õhtust Poolas möllanud äikesetormides on hukkunud viis ja saanud vigastada kümned inimesed.
Kaks hukkunutest, tüdrukud vanuses 13 ja 14 aastat, olid skaudilaagris riigi põhjaosas Tuchola metsas, kus lõigati muust maailmast ära ligi 150 inimest ja päästeteenistused ei saanud neile ligi. Laagris olnud on nüüdseks evakueeritud ja 27 neist on haiglasse viidud, vahendab Poola Raadio.
Tüdrukute kodupiirkonna, Łódźi regiooni skautide liidu juht Adam Kralisz ütles telekanalile Polsat, et kohe anti korraldus evakueerumiseks, kuid tingimused olid kohutavad, vahendab Reuters.
"Me pidime tungima kilomeetreid läbi metsa, ümberringi kukkusid puud," ütles Kralisz.
48-aastase mehe lömastas ümber kukkunud puu ning 29-aastane mees suri telgis, kui tuul selle ümber lükkas. 56-aastane naine hukkus kokku varisenud korstna all, kui puu kukkus maja peale.
Elektrita jäi üle 170 000 inimese ning kahjustada sai 800 hoonet.
Oodata on halva ilma jätkumist ning tormihoiatused on antud viiele vojevoodkonnale: Warmia-Masuuriale riigi kirdeosas, Łódźi vojevoodkonnale riigi keskosas, Väike-Poolale ja Sileesiale lõunas ning Święty Krzyżile kagus.
Reedel ulatusid temperatuurid Poolas 35-38 kraadini Celsiuse järgi.